กองทุนฟื้นฟูฯดิ้นหารายได้เร่งลดหนี้ตามแผน
กองทุนฟื้นฟูฯเร่งทบทวนแนวทางหารายได้เพิ่ม หวังนำเงินไปสมทบกับเงินค่าธรรมเนียมเงินฝาก ที่เก็บจากแบงก์ 0.47% ใช้หนี้ให้จบตามแผน
14 ก.พ. 2555

กองทุนฟื้นฟูฯเร่งทบทวนแนวทางหารายได้เพิ่ม หวังนำเงินไปสมทบกับเงินค่าธรรมเนียมเงินฝาก ที่เก็บจากแบงก์ 0.47% ใช้หนี้ให้จบตามแผน  
 นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ) กล่าวว่า จากนี้ไปกองทุนฟื้นฟูฯเองก็ต้องเร่งทบทวนแนวทางการจัดหารายได้ในแต่ละปี เพื่อจะได้ช่วยนำเงินไปสมทบใช้หนี้ ให้ได้ตามแผนใน 24 ปี นำไปเสริมกับเงินที่จะเก็บจากธนาคารพาณิชย์ตามฐานเงินฝากและตั๋วแลกเงิน(ตั๋วบี/อี)ในอัตรา 0.47% ของยอดเงินฝาก เพื่อนำไปใช้หนี้ดอกเบี้ยและเงินต้นของกองทุนฟื้นฟู 1.14 ล้านล้านบาท
“ปีนี้เราคงต้องมาดูว่าเราว่าจะสามารถหาเงินมมาเสริมได้มากแค่ไหน จากปกติในแต่ละที่เราสามารถบริหารจัดการหารายได้ได้ประมาณปีละ 7,000 ล้านบาท ต้องไปดูด้วยว่าสินทรัพย์ที่เรามีตอนนี้จะลดลงหรือเพิ่มขึ้นได้มากน้อยแค่ไหน เราช่วยหาเงินได้เท่าไร เนื่องจากสินทรัพย์ชิ้นใหญ่อย่างที่ดินแปลงใหญ่ก็มีการทยอยขายไปก่อนหน้านี้แล้ว” นางพวงทิพย์กล่าว
อย่างไรก็ตาม ภาระดอกเบี้ยหนี้กองทุนฟื้นฟูฯที่ต้องจ่ายในปีนี้ประมาณ 6.8 หมื่นล้านบาท ทางกระทรวงการคลังได้ตั้งงบประมาณเพื่อชำระให้แล้ว โดยกองทุนฟื้นฟูฯจะเริ่มชำระหนี้เองในงบประมาณปี 2556 ที่จะเริ่มในเดือนต.ค.2555 เป็นต้นไป